Pta-man met bakstene, messe aangevalChristo van Niekerk in die hospitaal. Foto: Verskaf Die pa van ŉ man wat Donderdag in die Dinokeng-wildreservaat deur vier mans oorval en só hard met ŉ baksteen geslaan is dat hy bloeding op die brein opgedoen het, sê hy koester nie ŉ wrok teenoor sy seun se aanvallers nie. Inteendeel, hy het hulle reeds vergewe. Christo van Niekerk (34) was Donderdagmiddag by ŉ huis op privaat grond binne die reservaat besig om ŉ elektriese heining te herstel toe die voorval gebeur het. Volgens Alex van Niekerk, Christo se pa, het Christo gesien hoe die vier aanvallers nader kom en het hy in sy voertuig gespring en probeer wegjaag. “Die aanvallers het sy voertuig se sleutels gegryp en hy kon nie wegry nie. Hulle het al twee ruite van die voertuig stukkend geslaan en hom met klippe en bakstene oor die kop geslaan. Hulle het hom ook met ŉ mes in die sy gesteek,” het Alex gesê. Hy het gesê op daardie oomblik het die eienaar van die stuk grond op die toneel aangekom en die aanvallers het op die vlug geslaan. Hulle het net die voertuig se sleutels geroof. Christo is na die Netcare Montana-hospitaal in Pretoria gehaas waar dokters vasgestel het hy het skedelbreuk en bloeding op die brein opgedoen. Daar is daardie aand ŉ operasie op hom uitgevoer wat langer as drie uur geduur het om die skade weens onder meer die meswonde en hoofbeserings te behandel. “Toe hy Donderdag by die hospitaal aangekom het, het hy regtig nie goed gelyk nie, maar hy lyk nou baie beter. Hy is oor die naweek uit die waakeenheid na ŉ gewone saal oorgeskuif en nou kort hy net tyd om te genees,” het Alex gesê. “Hy het gelukkig geen permanente breinskade nie en kan heeltemal helder onthou wat gebeur het.” Hy het gesê dit is ŉ wonderwerk dat die eienaar betyds daar aangekom het om die aanvallers te verjaag, omdat Christo se beserings andersins baie erger kon gewees het. Die familie het geen idee wat die motief vir die aanval was nie en wil ook nie daaroor bespiegel nie. Hulle is net dankbaar dat Christo dit oorleef het. Christo en sy vrou het twee dogtertjies, onderskeidelik vier en sewe jaar oud, en woon in Pretoria. Alex vertel hy en sy vrou was saam met vriende vanaf Hermanus na Bloemfontein op pad om Angus Buchan se It’s Time- nasionale biddag by te woon toe hulle die nuus oor Christo gekry het. Hulle het hul vriende in Bloemfontein afgelaai en reguit Pretoria toe gery om hul seun by te staan. “Dit is eintlik nog ŉ wonderwerk omdat ons reeds op Colesberg was toe ons die nuus gekry het. Ons het nou die nasionale biddag misgeloop, maar voel ons het amper reeds die volgende stap ná die biddag beleef deur Christo se aanval,” verduidelik Alex. “Die biddag het gegaan oor versoening en om saam te bid vir ons land. Dit gaan daaroor om ander te vergewe net soos God ons vir ons sondes vergewe. Jy kan nie om vergifnis vra as jy nie self kan vergewe nie. Moet my nie verkeerd verstaan nie, dit was beslis ŉ proses. Toe ek Donderdagaand by die hospitaal kom, was ek gereed om moord te pleeg. Maar dit sal niemand baat om ŉ wrok te koester nie. Ek wil hê die gereg moet nou sy gang gaan, maar ek kies om nie hieroor negatief te wees nie.” Sers. Margaret Molane, woordvoerder van die polisie, het gesê niemand is nog in verband met die voorval in hegtenis geneem nie.